Ular kapak

Ular kapak atau Beludak merupakan nama umum bagi semua jenis ular berbisa dari keluarga Viperidae. Terdapat empat cabang yang dikenalpasti dari keluarga ini.

 Gambaran 
Ular dari keluarga Viperidae ini amat mudah dikenali berdasarkan kepalanya yang seakan-akan bentuk segi tiga. Di antara mata dan lubang hidungnya terdapat lubang yang berfungsi sebagai deria pengesan haba yang amat sensitif kepada haiwan berdarah panas. Ular-ular ini biasanya mempunyai taring yang panjang dan boleh digerak-gerakkan. Kelenjar racun ular ini terletak di kedua belah pipinya. 

Biasanya, ular kapak akan menggetarkan ekornya apabila didekati ataupun diusik. Ekornya yang bergetar itu apabila terkena kepada rumput atau daun-daun kering akan menghasilkan bunyi yang memberi amaran bahawa ia tidak suka diganggu dan akan mematuk pada bila-bila masa sahaja. 

 Taksonomi 
Cabang-cabang yang dikenalpasti dari keluarga Viperidae adalah seperti berikut:
SubfamiliPengarang taksonBil. genusTaburan geografiAzemiopinaeLiem, Marx & Rabb, 19711Myanmar, tenggara Tibet merentasi selatan tanah China (Fujian, Guangxi, Jiangxi, Kweichow, Sichuan, Yunnan, Zhejiang) sampai utara VietnamCrotalinaeOppel, 181122Dunia Lama: Eropah menuju timur melalui Asia ke Japan, Taiwan, Indonesia, tanah besar India dan Sri LankaDunia Baru: dari selatan Kanada menuju selatan jauh ke Mexico dan dari Amerika Tengah ke selatan benua Amerika SelatanViperinaeOppel, 181113Eropah, Asia dan Afrika

Genus jenis untuk keluarga ini menurut Laurenti (1768) adalah = Vipera.

Ular-ular yang sering diberi nama "ular kapak" termasuklah:
 Ular kapak bodoh
 Ular kapak Sumatera
 Ular kapak gunung
 Ular kapak tokong
 Ular kapak hidung pipih
 Ular kapak bakau
 Ular kapak hijau

Kebisaan 
Bisa daripada ular jenis ini adalah dari jenis racun darah (haemotoksin) dan racun sel (sitolitik) yang biasanya bertindak terhadap sistem saluran darah dan tisu yang menyebabkan berlakunya pendarahan pada mangsa sama ada di dalam atau luar tubuh. 

Gigitan ular ini adalah sakit dan akan menjadi bengkak. Sebagaimana keluarga Elapidae, keparahan mangsa gigitan ular ini juga bergantung kepada jumlah racun yang disuntikkan ke tubuhnya dan juga jenis ular yang menggigit. 

Mangsa gigitan ular jenis ini biasanya akan mengalami pendarahan kesan daripada luka yang berlaku pada saluran darah dan pencairan darah merah yang mana darah sukar untuk membeku. Pendarahan akan merebak serta-merta dan ia akan berterusan selama beberapa hari. Pendarahan pada gusi, muntah darah, ludah atau batuk berdarah dan air kencing berdarah adalah kesan nyata bagi keracunan bisa ular dari keluarga ini. Walaupun tragedi kematian adalah jarang, kehilangan darah yang banyak akan mengancam nyawa mangsa. 

Kesan gigitan 
Antara tanda-tanda gigitan ular jenis ini ialah: 
 Sakit yang amat sangat pada tempat gigitantan (dalam masa 5 minit) 
 Bekas gigitan akan membengkak dan perubahan warna akan berlaku pada kulit dalam masa setengah jam. 
 Pendarahan yang tidak berhenti pada kesan gigitan. 
 Pendarahan pada gusi, usus dan saluran kencing. 
 Darah tidak membeku. 
 Keracunan yang teruk boleh menyebabkan bahagian lutut dan lengan atas membengkak dalam masa 2 jam disertai dengan pendarahan.

Rujukan


Kapak